CELEX: 52014PC0395
Language: mt
Date: 2014-06-27
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Italja tapplika, f'żoni ġeografiċi determinati, rati mnaqqsa ta’ tassazzjoni fuq il-gażolju u l-LPG użat għal raġunijiet ta’ tisħin skont l-Artikolu 19 tad-Direttiva 2003/96/KE

|
			
		
		
		52014PC0395
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Italja tapplika, f'żoni ġeografiċi determinati, rati mnaqqsa ta’ tassazzjoni fuq il-gażolju u l-LPG użat għal raġunijiet ta’ tisħin skont l-Artikolu 19 tad-Direttiva 2003/96/KE /* COM/2014/0395 final - 2014/0200 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·                        
Ir-raġunijiet għall-proposta u
l-għanijiet tagħha
It-tassazzjoni fuq prodotti tal-enerġija
u l-elettriku fl-UE hija rregolata bid-Direttiva
tal-Kunsill 2003/96/KE ([1])
(minn hawn 'il quddiem imsejħa d-“Direttiva dwar it-Tassazzjoni
tal-Enerġija” jew id-“Direttiva”).
Skont l-Artikolu 19(1) tad-Direttiva,
flimkien mad-dispożizzjonijiet previsti fl-Artikoli 5, 15 u 17,
il-Kunsill, li jaġixxi b'mod unanimu fuq proposta tal-Kummissjoni, jista'
jawtorizza lil kwalunkwe Stat Membru biex jintroduċi iktar
eżenzjonijiet jew tnaqqis tad-dazji tas-sisa għal kunsiderazzjonijiet
politiċi speċifiċi.
L-għan ta' din il-proposta huwa li
tawtorizza lill-Italja biex tapplika, f’ċerti żoni partikolarment
żvantaġġati, rati mnaqqsa ta’ tassazzjoni fuq il-gażolju u
l-gass likwifikat miż-żejt (LPG) użati għal raġunijiet
ta’ tisħin biex parzjalment ipaċu l-ispejjeż għoljin
għat-tisħin tar-residenti f’dawk iż-żoni
ġeografiċi. L-ispejjeż tat-tisħin huma għolja jew
minħabba l-kundizzjonijiet severi ħafna tal-klima jew minħabba
l-kundizzjonjiet severi tal-klima jew insularità ta' dawn iż-żoni
flimkien ma' akkwist tal-fjuwil diffiċli.
·                        
Kuntest Ġenerali
B’ittra ddatata
l-31 ta' Mejju 2012, l-awtoritajiet Taljani talbu
l-awtorizzazzjoni biex japplikaw, f’ċerti żoni ġeografiċi
partikolarment żvantaġġati, rati mnaqqsa ta’ tassazzjoni fuq
il-gażolju u l-LPG użati għal raġunijiet ta’ tisħin
permezz ta’ tiġdid tad-Deċiżjoni tal-Kunsill 2008/318/KE
tas-7 ta' April 2008 li tawtorizza lill-Italja biex tapplika,
fiż-żoni ġeografiċi determinati, rati mnaqqsa ta’
tassazzjoni fuq il-gażolju u l-LPG użati għal raġunijiet
ta’ tisħin skont l-Artikolu 19 tad-Direttiva 2003/96/KE ([2]). Din
id-Deċiżjoni tawtorizza lill-Italja biex
sal-31 ta’ Diċembru 2012, tapplika f’ċerti żoni
partikolarment żvantaġġati rati mnaqqsa ta' dazju tas-sisa fuq
il-fjuwil domestiku u l-LPG użati għat-tisħin. Barra minn hekk
l-awtoritajiet Taljani inkludew fit-talba tagħhom estensjoni tal-ambitu
tal-awtorizzazzjoni għall-muniċipalitajiet li huma parti minn
provinċji fejn aktar minn 70 % tal-muniċipalitajiet huma
kklassifikati fiż-żona klimatika F iżda fejn huma stess ma
jaqgħux fiż-żona klimatika F. Informazzjoni addizzjonali u
kjarifiki ġew ipprovduti mill-awtoritajiet Taljani fl-4 ta’ Diċembru 2012,
is-16 ta’ Lulju 2013,
il-31 ta’ Diċembru 2013,
it-22 ta’ Jannar 2014. B’ittra ddatata
d-19 ta’ Marzu 2014, l-awtoritajiet Taljani infurmaw
lill-Kummissjoni li huma qed jitolbu tiġdid tal-awtorizzazzjoni
mogħtija bid-Deċiżjoni tal-Kunsill 2008/318/KE għal
perjodu ġdid ta’ sitt snin mingħajr ma jżidu mal-lista
l-muniċipalitajiet il-ġodda kif mitlub inizjalment. 
Biex tiġġustifika t-talba
tagħha għal deroga, l-Italja tiġbed l-attenzjoni
għad-diversità tat-territorju tagħha li għandu klima u kundizzjonijiet
ġeografiċi varjabbli. Il-livelli nazzjonali ta’ dazju tas-sisa fuq
il-gażolju u l-LPG użati għat-tisħin fl-Italja huma
relattivament għolja. Sabiex tevita piż żejjed fuq ċerti
konsumaturi partikolarment dipendenti fuq it-tisħin, l-Italja introduċiet
rati mnaqqsa ta’ tassazzjoni f’ċerti partijiet tat-territorju tagħha
u tixtieq tkompli tapplika l-istess tnaqqis kif introdott fl-2006. It-tnaqqis
tat-taxxa jammonta għal EUR 129,11 kull 1 000 litru fil-każ
tal-gażolju (b’hekk ir-rata tat-taxxa applikabbli titniżżel
għal  EUR 274,10 kull 1 000 litru) u ta’
EUR 159,07 kull 1 000 kg ta’ LPG (b’hekk ir-rata ta’ taxxa
applikabbli titniżżel għal EUR 30,87 kull
1 000 kg). Ir-rati ta’ taxxa applikabbli huma ogħla mill-livelli
minimi tat-tassazzjoni stipulati fid-Direttiva.
It-tnaqqis tat-taxxa huwa applikabbli
f’żoni ġeografiċi li jissodisfaw il-kriterji li ġejjin:
Skont l-Artikolu 8(10) tal-Liġi
Taljana Nru 448/1998, il-vantaġġ japplika għal provvisti
tal-fjuwils inkwistjoni (il-gażolju u l-LPG) użati f’muniċipalitajiet:
·                        
klassifikati fiż-żona klimatika F,
kif imsemmi fid-Digriet Presidenzjali Nru 412
tas-26 ta' Awwissu 1993;
·                        
li ma għandhomx netwerk tal-provvista tal-gass
u huma klassifikati fiż-żona klimatika E, kif imsemmi
fid-Digriet Presidenzjali 412/1993 imsemmi hawn fuq. F’dan il-każ,
kif previst fl-Artikolu 8(10)(c) punt 4) tal-Liġi
Nru 448/1998, il-vantaġġ jiġi rtirat malli
l-muniċipalità tiġi konnessa ma’ netwerk tal-provvista tal-gass. 
·                        
fir-reġjun ta' Sardinja u l-gżejjer
iż-żgħar, sakemm ma jkunx sar disponibbli netwerk tal-gass
naturali fil-komun konċernat; din il-parti tar-reġimi tkopri
l-gżejjer Taljani kollha ħlief Sqallija. 
Il-vantaġġ tat-taxxa ma jistax
jiġi kombinat ma’ tnaqqis ieħor fid-dazju tas-sisa.
Skont l-awtoritajiet Taljani, id-divrenzjar
fit-taxxa huwa bbażat fuq kriterji oġġettivi u huwa maħsub
biex jiżguraw kontinwità ġeografika mal-bqija tat-territorju Taljan,
jiġifieri għandu l-għan li jqiegħed il-popolazzjoni
taż-żoni eliġibbli fuq livell iktar komparabbli mal-bqija
tal-popolazzjoni Taljana billi jnaqqas l-ispejjeż għoljin b'mod
sproporzjonat tat-tisħin tagħhom. L-ammont tat-tnaqqis tat-taxxa huwa
l-istess għall-utenti kollha; għandu biss l-għan li jtaffi
parzjalment l-ispejjeż addizzjonali tat-tisħin
għall-popolazzjoni taż-żoni eliġibbli li jirriżultaw
minn klima kiesħa jew diffikultajiet fl-akkwist tal-fjuwil.
Skont l-awtoritajiet Taljani l-ispejjeż
addizzjonali fir-reġjuni muntanjużi għat-trasport tal-LPG huma
120 % ogħla mill-bqija tal-pajjiż u għall-gass 132 %
ogħla.
Skont l-awtoritajiet Taljani,
għaż-żoni klimatiċi E u F, it-tnaqqis fit-taxxa għandu
medja ta’ 11-12 % tal-prezz tal-gażolju u tal-LPG użati
għal raġunijiet ta’ tisħin. 
Dawn iċ-ċifri jridu jitqabblu
mal-ispejjeż medji tat-tisħin: dawn huma, minħabba l-kundizzjonijiet
klimatiċi, 90 % ogħla mill-medja nazzjonali fiż-żona
klimatika E u 170 % ogħla mill-medja nazzjonali
fiż-żona klimatika F. 
Il-partikolarità tal-gżejjer hija
fil-fatt li minħabba l-partikolaritajiet ġeografiċi
tagħhom, il-forniment tal-fjuwil huwa limitat fl-ambitu u dan iwassal biex
ikun ogħla minn dawk fl-Italja kontinentali minħabba l-ispejjeż
addizzjonali tat-trasport. L-awtoritajiet Taljani kkonfermaw li t-tnaqqis
tat-taxxa ma jirriżultax f’kumpens żejjed u ma jaffettwax
il-prezzijiet b'mod li dawk tal-LPG u l-gażolju jkunu orħos minn
fl-Italja kontinentali. Fir-rigward tal-applikazzjoni tas-sussidju
fil-gżejjer iż-żgħar, fil-lokalitajiet inkwistjoni l-katina
tal-loġistika hija inevitabbilment aktar għalja minn dik fl-Italja
kontinentali. L-ispejjeż ogħla huma r-riżultat ta’ nuqqas ta’
loġistika primarja, li jwassal għal spejjeż tad-distribuzzjoni
ogħla. L-ispejjeż huma ogħla wkoll minħabba li
l-aċċess bit-toroq ta' spiss huwa problematiku, spejjeż
tal-fjuwil tal-vetturi ogħla minn dawk kontinentali, l-ispejjeż
tat-trasport għall-aċċess tal-gżejjer
iż-żgħar u l-kwantitajiet limitati tal-provvisti individwali.
L-awtoritajiet Taljani estimaw dawn spejjeż ogħla għal madwar
10-15 % ogħla mill-ispejjeż korrispondenti fl-Italja
kontinentali.
L-awtoritajiet Taljani jispjegaw li matul
l-aħħar tliet snin il-miżura naqqset il-prezz tal-akkwist
aħħari tal-LPG u tal-gażolju għat-tisħin b’madwar
10 %.
L-awtoritajiet Taljani jispjegaw li ma hemmx
żvilupp ta’ netwerk tal-gass naturali f’dawk iż-żoni, li huwa
żvantaġġ addizzjonali għal dawn il-komuni muntanjużi,
Sardinja u l-gżejjer iż-żgħar. 
L-infiq baġitarju fis-sena tal-miżura huwa ta’ madwar
EUR 230 miljun. 
·                        
Dispożizzjonijiet eżistenti fil-qasam
tal-proposta
Id-Direttiva
tal-Kunsill 2003/96/KE tas-27 ta’ Ottubru 2003 li
tirriforma l-istruttura tal-Komunità dwar tassazzjoni fuq prodotti ta'
enerġija u elettriku u d-Deċiżjoni tal-Kunsill 2008/318/KE
tas-7 ta’ April 2008 li tawtorizza lill-Italja sabiex tapplika,
fiż-żoni ġeografiċi determinati, rati mnaqqsa ta’ taxxa fuq
il-gażolju u l-LPG użat għal finijiet ta’ tisħin skont
l-Artikolu 19 tad-Direttiva 2003/96/KE.
Konsistenza mal-bqija tal-politiki u
l-għanijiet tal-Unjoni
Kull talba għal deroga skont
l-Artikolu 19 tad-Direttiva dwar it-Taxxa fuq l-Enerġija trid tiġi
eżaminata mill-Kummissjoni li għandha tqis it-tħaddim tajjeb
tas-suq intern, il-bżonn li tiġi żgurata l-kompetizzjoni
ġusta u l-politiki tal-UE tas-saħħa, l-ambjent, l-enerġija
u t-trasport.
Id-differenzjazzjoni tat-taxxa ttaffi
parzjalment l-ispejjeż addizzjonali għat-tisħin
taċ-ċittadini f’ċerti żoni ġeografiċi tal-Italja
li huma partikolarment żvantaġġati meta mqabbla mal-bqija
tat-territorju u li għalihom, għalhekk, ir-rata standard tat-taxxa
applikabbli għal-LPG u l-gażolji użati għal raġunijiet
ta’ tisħin twassal għal piż tat-taxxa eċċessiv.
L-iżvantaġġ ġeografiku jfisser spejjeż addizzjonali
tat-tisħin minħabba kundizzjonijiet klimatiċi severi jew
l-insularità ta’ dawn iż-żoni, flimkien ma’ nuqqas ta’ disponibilità
ta’ riżorsi alternattivi għat-tisħin, b’mod partikolari nuqqas
ta’ disponibbiltà ta' aċċess għan-netwerk tal-gass naturali.
Ir-rata mnaqqsa ta’ tassazzjoni kemm
għall-gażolju kif ukoll għal-LPG tibqa’ ogħla mil-livelli
minimi ta’ tassazzjoni tal-UE stabbiliti fid-Direttiva dwar it-Tassazzjoni
tal-Enerġija u ttaffi l-ispejjeż addizzjonali għat-tisħin
fiż-żona ġeografika inkwistjoni b'mod parzjali biss.
B’hekk jista’ jiġi kkunsidrat li
t-tnaqqis huwa kompatibbli mal-mira li jingħata inċentiv tat-taxxa
bil-għan tal-effiċjenza fl-użu tal-enerġija. Ma nstabx li
l-miżura mhijiex kompatibbli mal-politiki rilevanti tal-UE dwar l-ambjent
u l-enerġija. 
Barra minn hekk, il-miżura hija
aċċettabbli mill-aspett tat-tħaddim tajjeb tas-suq intern u
l-ħtieġa li tkun żgurata kompetizzjoni ġusta.
Il-miżura tipprova biss ittaffi parzjalment l-ispejjeż addizzjonali
tat-tisħin assoċjati mal-kundizzjonijiet oġġettivi
taż-żoni kkonċernati. It-tnaqqis tat-taxxa mhu kumulativ
mal-ebda tip ieħor ta’ tnaqqis ta' taxxa u ma japplikax għal użu
ieħor tal-fjuwil tat-tisħin ħlief għat-tisħin
tal-ispazji.
L-Artikolu 19(2) tad-Direttiva dwar
it-Taxxa tal-Enerġija jipprevedi wkoll li l-miżuri adottati skont
id-dispożizzjonijiet tagħha jridu jkunu limitati biż-żmien,
u jistabbilixxi perjodu massimu ta' sitt snin, bil-possibilità ta' tiġdid.
Il-fehim tal-Kummissjoni huwa li peress li din hija miżura tat-taxxa ta’
natura temporanja l-estensjoni tagħha għandha tipprovdi lill-Italja
biżżejjed żmien biex tagħmel valutazzjoni tal-effett ambjentali
tal-miżura iżda wkoll biex toħloq inċentivi biex titjieb
l-effiċjenza tal-enerġija u tevalwahom. L-estensjoni tal-miżura
għandha tipprovdi lill-awtoritajiet Taljani biżżejjed żmien
biex jiġbru l-informazzjoni meħtieġa għal tali valutazzjoni.
Din se tkun ukoll sinjal li fil-futur l-enfasi jkun fuq miżuri
għall-iffrankar tal-enerġija aktar immirati sabiex tittejjeb
l-effiċjenza enerġetika u li jkollhom effett pożittiv fuq
l-ambjent. Għal dawn ir-raġunijiet fl-istadju attwali, jidher xieraq
li tingħata l-awtorizzazzjoni għal tliet snin.
Regoli dwar l-għajnuna mill-Istat
Ir-rati tat-taxxa mnaqqsa ta' EUR 274,10
kull 1 000 litru għall-gażolju u EUR 30.87 kull
1 000 kg għal-LPG użati għat-tisħin previsti
mill-awtoritajiet Taljani huma aktar mil-limiti minimi tal-UE
għat-tassazzjoni skont l-Artikolu 9 tad-Direttiva 2003/96/KE.
Il-miżura għalhekk hija koperta mill-Artikolu 25 tar-Regolament 800/2008/KE ([3]) (“ir-Regolament
għal Eżenzjoni Ġenerali Sħiħa”) u għalhekk
titqies kompatibbli mas-suq intern u eżentata mir-rekwiżit ta’
notifika. Il-perjodu ta’ validità tar-Regolament għal Eżenzjoni
Ġenerali Sħiħa kien oriġinarjament limitat
sal-31 ta’ Diċembru 2013 iżda kien estiż
bir-Regolament tal-Kummissjoni 1224/2013/UE ([4])
sat-30 ta’ Ġunju 2014. Fil-każ li l-Kummissjoni
tadotta regoli ġodda dwar l-għajnuna mill-Istat qabel
id-Deċiżjoni tal-Kunsill dwar din il-proposta, l-obbligi ta’ notifika
jkollhom jiġu rivalutati skont ir-regoli l-ġodda.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
 ·                         Il-konsultazzjoni mal-partijiet interessati 
 Din il-proposta tikkonċerna lill-Italja biss. 
 ·                         Ġbir u l-użu tal-għarfien espert 
 Ma kienx hemm ħtieġa ta’ għarfien espert estern. 
 ·                         Valutazzjoni tal-impatt Din il-proposta tikkonċerna awtorizzazzjoni lil Stat Membru individwali fuq talba tiegħu stess. 
3.           L-ELEMENTI LEGALI
TAL-PROPOSTA
Il-proposta għandha l-għan li
tawtorizza lill-Italja tidderoga mid-dispożizzjonijiet ġenerali
tad-Direttiva tal-Kunsill 2003/96/KE u biex tapplika rati mnaqqsa ta’
tassazzjoni fuq il-gażolju u l-LPG użati għat-tisħin.
Bażi ġuridika
L-Artikolu 19 tad-Direttiva tal-Kunsill
2003/96/KE.
Prinċipju ta’ sussidjarjetà
Il-qasam tat-tassazzjoni indiretta kopert
mill-Artikolu 113 TFUE mhuwiex fih innifsu fil-kompetenza esklussiva
tal-Unjoni Ewropea skont it-tifsira tal-Artikolu 3 TFUE.
Madankollu, l-eżerċizzju tal-Istati
Membri tal-kompetenzi tagħhom f’dan il-qasam huwa regolat u limitat
ħafna mil-liġi eżistenti tal-UE. F'konformità
mal-Artikolu 19 tad-Direttiva 2003/96/KE, il-Kunsill għandu biss
is-setgħa li jawtorizza Stat Membru jintroduċi eżenzjonijiet jew
tnaqqis ulterjuri skont it-tifsira ta’ dik id-dispożizzjoni. L-Istati
Membri ma jistgħux jieħdu post il-Kunsill. 
Il-proposta għalhekk tirrispetta
l-prinċipju tas-sussidjarjetà.
Prinċipju ta’ proporzjonalità
Il-proposta tirrispetta l-prinċipju
tal-proporzjonalità. It-tnaqqis fit-taxxa ma jeċċedix dak li hu
neċessarju biex jintlaħaq l-għan inkwistjoni (ara
l-kunsiderazzjonijiet dwar l-aspetti tas-suq intern u l-kompetizzjoni
ġusta, hawn fuq).
Għażla tal-istrumenti
Strument(i) propost(i): Deċiżjoni
ta' Implimentazzjoni tal-Kunsill.
L-Artikolu 19 tad-Direttiva 2003/96
jipprovdi għal din it-tip ta’ miżura biss.
4.           IMPLIKAZZJONI BAĠITARJA
Il-miżura ma timponix piż
finanzjarju jew amministrattiv fuq l-Unjoni. Il-proposta għalhekk ma
għandhiex impatt fuq il-baġit tal-Unjoni.
2014/0200 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lill-Italja tapplika,
f'żoni ġeografiċi determinati, rati mnaqqsa ta’ tassazzjoni fuq
il-gażolju u l-LPG użat għal raġunijiet ta’ tisħin
skont l-Artikolu 19 tad-Direttiva 2003/96/KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva
tal-Kunsill 2003/96/KE tas-27 ta' Ottubru 2003 li
tirriforma l-istruttura tal-Komunità dwar tassazzjoni fuq prodotti ta’
enerġija u elettriku ([5]),
u b’mod partikolari l-Artikolu 19(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)       Skont l-Artikolu 19(1)
tad-Direttiva 2003/96/KE, l-Italja kienet awtorizzata tapplika
f’ċerti żoni partikolarment żvantaġġati rati mnaqqsa
tad-dazju tas-sisa fuq il-gażolju u l-LPG użati
għat-tisħin. L-awtorizzazzjoni ngħatat
sal-31 ta' Diċembru 2012 mid-Deċiżjoni
tal-Kunsill 2008/318/KE tas-7 ta' April 2008 li tawtorizza
lill-Italja sabiex tapplika, fiż-żoni ġeografiċi
determinati, rati mnaqqsa ta’ taxxa fuq il-gażolju u l-LPG użat
għal finijiet ta’ tisħin skont l-Artikolu 19
tad-Direttiva 2003/96/KE ([6]).
(2)       Permezz ta’ ittra ddatata
l-31 ta’ Mejju 2012, l-awtoritajiet Taljani talbu
awtorizzazzjoni biex japplikaw f’ċerti żoni partikolarment
żvantaġġati ġeografikament, rati mnaqqsa ta’ tassazzjoni
fuq il-gażolju u l-LPG użati għal raġunijiet ta’
tisħin permezz ta’ estensjoni ta’ prattika segwita taħt
id-Deċiżjoni tal-Kunsill imsemmija hawn fuq f’xi żoni, u dan
qabel ma tiskadi. Informazzjoni addizzjonali u kjarifiki ġew ipprovduti
mill-awtoritajiet Taljani fl-4 ta’ Diċembru 2012,
fis-16 ta’ Lulju 2013,
fil-31 ta’ Diċembru 2013 u
fit-22 ta’ Jannar 2014. Permezz ta’ ittra ddatata
d-19 ta’ Marzu 2014, l-awtoritajiet Taljani talbu tiġdid
tal-awtorizzazzjoni mogħtija bid-Deċiżjoni
tal-Kunsill 2008/318/KE mingħajr bidliet fl-ambitu territorjali
tagħha. L-awtorizzazzjoni ġiet mitluba għall-perjodu
mill-1 ta’ Jannar 2013 sal-31 ta’ Diċembru 2018. 

(3)       L-Italja għandha
territorju li jvarja ħafna b'kundizzjonijiet klimatiċi u
ġeografiċi varjabbli. L-Italja qieset il-partikolaritajiet
tat-territorju tagħha u introduċiet rati mnaqqsa ta' tassazzjoni fuq
il-gażolju u l-LPG bil-ħsieb li tpaċi parzjalment l-ispejjeż
disproporzjonalment għoljin tat-tisħin tar-residenti ta’ ċerti
żoni ġeografiċi.
(4)       Id-divrenzjar fit-taxxa huwa
bbażat fuq kriterji oġġettivi u għandu l-għan li
jqiegħed il-popolazzjoni taż-żoni eliġibbli fuq bażi
aktar komparabbli mal-bqija tal-popolazzjoni Taljana permezz ta’ tnaqqis tal-spejjeż
disproporzjonalment għoljin tat-tisħin tagħhom minħabba
l-kundizzjonijiet klimatiċi severi jew id-diffikultajiet fl-akkwist
tal-fjuwil meta mqabbel mal-bqija tat-territorju Taljan.
(5)       It-tnaqqis tat-taxxa huwa
applikabbli f’żoni ġeografiċi li jissodisfaw il-kriterji li
ġejjin: i) l-aktar kundizzjonijiet klimatiċi severi fit-territorju
Taljan (communes li jaqgħu fiż-żona F kif definit fid-digriet
Presidenzjali Nru 412 tal-1993 ([7])),
kundizzjonijiet klimatiċi severi flimkien ma' diffikultajiet fl-akkwist
tal-fjuwil (communes li jaqgħu fiż-żona E kif definit
fid-digriet Presidenzjali Nru 412 tal-1993 sakemm in-netwerk tal-gass
naturali ma jkunx sar disponibbli fil-commune), iżolament ġeografiku
flimkien ma akkwist tal-fjuwil għali u diffikultuż: Sardinja u
gżejjer żgħar. Billi l-iżvilupp tan-netwerk tal-gass
naturali, sa ċertu punt importanti jnaqqas l-ispejjeż addizzjonali
tat-tisħin u jwassal għal diversità akbar fil-provvista tal-fjuwil,
fejn ikun xieraq, l-applikazzjoni tar-rati mnaqqsa hija ristretta sakemm
jitlesta n-netwerk tal-gass naturali fil-communes konċernati.
(6)       Il-miżura ġiet
eżaminata mill-Kummissjoni u nstab li ma tikkawżax distorsjoni
tal-kompetizzjoni jew ittellef l-operat tas-suq intern u ma titqiesx
inkompatibbli mal-politika tal-UE dwar l-ambjent, l-enerġija u t-trasport.
Ir-rata mnaqqsa ta’ tassazzjoni kemm għall-gażolju kif ukoll
għal-LPG tibqa’ ogħla mil-livelli minimi ta’ tassazzjoni tal-UE
stabbiliti fid-Direttiva 2003/96/KE u ttaffi l-ispejjeż addizzjonali
għat-tisħin fiż-żona ġeografika inkwistjoni b'mod
parzjali biss.
(7)       Il-miżura
kkonċernata tapplika biss għal għanijiet ta' tisħin ta'
spazji (kemm għall-individwi privati kif ukoll għan-negozji); ma
tapplikax għal forom oħra ta’ użu kummerċjali ta' dawn
il-prodotti. Skont l-awtoritajiet Taljani l-ammont ta' vantaġġ
tat-taxxa għall-utenti kummerċjali, huwa f'kull każ partikulari
kopert bir-Regolament tal-Kummissjoni (KE) Nru 1407/2013
tat-18 ta’ Diċembru 2013 dwar l-applikazzjoni
tal-Artikoli 107 u 108 tat-Trattat dwar il-Funzjonament tal-Unjoni Ewropea
għall-għajnuna de minimis ([8]). Madankollu, jekk
il-benefiċċju għal xi impriża singola jeċċedi
l-limitu stabbilit f'dak ir-Regolament, għandu jiġi notifikat
lill-Kummissjoni skont ir-Regolament (KE) Nru 734/2013
tat-22 ta’ Lulju 2013 li jemenda r-Regolament tal-Kunsill (KE)
Nru 659/1999 li jistipula regoli dettaljati għall-applikazzjoni
tal-Artikolu 93 tat-Trattat tal-KE ([9]).
(8)        Meta wieħed iqis
l-effetti ambjentali potenzjali tal-miżura, jidher xieraq li tingħata
l-awtorizzazzjoni għal tliet snin. Dan il-perjodu ta’ applikazzjoni
jipprovdi lill-awtoritajiet Taljani b’biżżejjed żmien biex
jivvalutaw l-effett ambjentali tal-miżura u se jindika wkoll li fil-futur
jeħtieġ li jiddaħħlu fis-seħħ miżuri
għall-iffrankar tal-enerġija aktar immirat sabiex titjieb
l-effiċjenza tal-enerġija u jiġi żgurat effett
pożittiv fuq l-ambjent,
ADOTTA DIN ID-DEĊIŻJONI: 
Artikolu 1
L-Italja hija b’dan awtorizzata tapplika rati
mnaqqsa ta’ tassazzjoni fuq il-gażolju u l-LPG użati għal
raġunijiet ta’ tisħin fiż-żoni ġeografikament
żvantaġġati li ġejjin:  
1.     
Il-communes li jaqgħu fiż-żona
klimatika F kif stabbilit bid-Digriet Presidenzjali
tas-26 ta’ Awwissu 1993 Nru 412.
2.     
Il-communes li jaqgħu fiż-żona
klimatika E kif stabbilit bid-Digriet Presidenzjali tas-26 ta’ Awwissu 1993
Nru 412.
3.     
Il-communes ta' Sardinja u l-gżejjer
żgħar ([10]).
Sabiex jiġi evitat kwalunkwe kumpens
żejjed, it-tnaqqis ma jridx ikun iktar mill-ispejjeż addizzjonali
tat-tisħin taż-żoni kkonċernati. Fil-każ partikolari
ta’ Sardinja u l-gżejjer żgħar, bħala konsegwenza,
it-tnaqqis tat-taxxa ma jridx irendi l-prezz inqas mill-prezz tal-istess fjuwil
fl-Italja kontinentali.
Ir-rata mnaqqsa tkun konformi
mar-rekwiżiti tad-Direttiva tal-Kunsill 2003/96/KE, u b’mod
partikolari l-livelli minimi ta’ tassazzjoni stabbiliti fl-Artikolu 9 ta'
dik id-Direttiva.
Artikolu 2
L-eliġibbiltà taż-żoni
ġeografiċi msemmija fl-Anness taħt il-punt 2 u 3 tiddependi fuq
in-nuqqas ta’ disponibbiltà ta’ netwerk tal-gass naturali fil-commune.
Artikolu 3
Din id-Deċiżjoni tidħol fis-seħħ fil-jum
tan-notifika tagħha. Tiskadi tliet snin wara.
Artikolu 4
Din id-Deċiżjoni hija indirizzata
lir-Repubblika tal-Italja.
Magħmul fi Brussell,
                                                                       Għall-Kunsill
                                                                       Il-President
([1])            Id-Direttiva
tal-Kunsill 2003/96/KE tas-27 ta' Ottubru 2003 li tirriforma
l-istruttura tal-Komunità dwar tassazzjoni fuq prodotti ta' enerġija u
elettriku (ĠU L 283 tal-31.10.2003 p. 51; Id-Direttiva kif
emendata l-aħħar bid-Direttivi 2004/74/KE u 2004/75/KE (ĠU
L 157, 30.4.2004, p. 87 u p.100).
([2])            ĠU
L 109, 19.4.2008, p. 27–29.
([3])            Ir-Regolament
tal-Kummissjoni (KE) Nru 800/2008
tas-6 ta’ Awwissu 2008 li jiddikjara ċerti kategoriji ta’
għajnuna bħala kompatibbli mas-suq komuni fl-applikazzjoni
tal-Artikoli 87 u 88 tat-Trattat, ĠU L 214, 9.8.2008, p. 3.
([4])            ĠU
L 320, 30.11.2013.
([5])            ĠU
L 283, 31.10.2003, p. 51, id-Direttiva kif emendata l-aħħar
bid-Direttiva 2004/75/KE (ĠU L 157, 30.4.2004, p. 100).
([6])            ĠU
L 109, 19.4.2008, p. 27–29. 
([7])            Id-digriet
Presidenzjali Nru 412 tal-1993 jaqsam it-territorju Taljan f’sitt
żoni klimatiċi (A sa F). Il-klassifikazzjoni hija bbażata fuq
l-unità “gradi kull jum” li tirrappreżenta l-ammont ta’ jiem kull sena li
t-temperatura ta’ barra ma tkunx l-ottimu ta' 20 °C u b’hekk ikun
meħtieġ it-tisħin.
([8])            ĠU
L 352 of 24.12.2013, p. 1.
([9])            ĠU
L 204 of 31.7.2013, p. 15.
([10])           Il-gżejjer
Taljani kollha ħlief Sqallija.